[{"text_idx": "#000001", "text": "Venezuelo: Miloj da venezuelanoj surstratig\u0302as por denunci la represion"}, {"text_idx": "#000002", "text": "Manifestaciantoj kolektig\u0302is sabaton antau\u0306 la instalaj\u0302oj de la armeo, post la morto de du junuloj, viktimoj de militaj pafoj dum la semajno en Karakaso. Lau\u0306 la prokuroraro, 75 personoj mortis en dau\u0306ro de 85 tagoj da manifestacioj."}, {"text_idx": "#000003", "text": "La krizo dau\u0306ras en Venezuelo. Miloj da personoj defiladis, sabaton 24an de junio, por denunci la \u00abdrastan represion\u00bb suferitan de la manifestacioj kontrau\u0306 la prezidento de la lando. Nicolas Maduro asertis, ke opoziciuloj estos \u00absevere\u00bb jug\u0302itaj, c\u0302ar ili planis puc\u0302on."}, {"text_idx": "#000004", "text": "75 mortintoj en 85 tagoj da manifestacioj"}, {"text_idx": "#000005", "text": "En Karakaso kaj aliaj urboj de la lando, la manifestaciantoj kolektig\u0302is antau\u0306 la instalaj\u0302oj de la armeo, post la morto de du junuloj, viktimoj de militaj pafoj c\u0302i-semajne en Karakaso. Tiuj du novaj mortintoj altigas, lau\u0306 la prokuroraro, al 75 la nombron de mortintoj censitaj en 85 tagoj da manifestacioj kontrau\u0306 Nicolas Maduro, tre malpopulara en kunteksto de grava ekonomia krizo."}, {"text_idx": "#000007", "text": "Sabaton, dum parolado antau\u0306 la armeo en la S\u0302tato Karabobo, Nicolas Maduro asertis, ke personoj nun \u00abmalliberigitaj\u00bb estos jug\u0302itaj fare de milita tribunalo, c\u0302ar ili preparis puc\u0302on, kaj kurag\u0302igis militan usonan intervenon. Li tamen nek precizigis la nombron de arestitaj personoj, nek indikis, c\u0302u ili estas civiluloj au\u0306 militistoj."}, {"text_idx": "#000008", "text": "Nicolas Maduro ankau\u0306 akuzis la gvidantojn de la opozicio, ke ili instigas al perforto. \u00abKiuj estas iliaj celoj? Lasi la mec\u0302on flamigita, kaj ke tie kaj tie iu mortas?\u00bb, li akuzis. La opozicio, plimulte en la Parlamento, petis siaflanke de la log\u0302antaro, ke g\u0302i plu agnosku nek la registaron, nek la Konstitucian asembleon, kreitan iniciate de la prezidento."}]